LA UNION - Dead on arrival ti maysa a motorista kalpasan a naidungpar ti minanehona a motorsiklo iti van idiay Aspiras highway, iti deppaar ti Barangay Lloren, Tubao, La Union.
Nabigbig ti biktima a ni Arturo Estoesta, 59-anyos, sigud a barangay kagawad ken residente ti Barangay Tabora Proper idiay ili ti Pugo.
Maibasar iti panagsukimat ti Tubao police station, daldalyasaten ti pulis a ni Alfredo Lornares, 43-anyos, kameng ti Baguio City Police Office ken residente ti La Trinidad, Benguet, ti agpasalog a paset ti national highway a nakalugan iti Foton van (plate number AAB 7518) idi nadlawna nga immagaw iti linyana ti motorsiklo manipud iti kasinnabatna a direksion.
Gapu iti daytoy, ginandatna ti agsikko iti sabali a lane tapno makaliklik iti head-on collision ngem nairana met a nagsubli ni Estoesta iti sigudna a linya.
Ditoyen a naidungpar ti motorsiklo iti pasenger side ti van a nagresulta pay iti pannakaipurwak ti biktima.
Nasangpetan laengen dagiti pulis nga awanan puot ni Estoesta a dagus a naitaray iti ospital ngem pimmusay met laeng.
Iti agdama ket manarimaan ti imbestigasion iti nasao nga aksidente.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn